b"\n_START_ARTICLE_\nAnita Killi\n_START_SECTION_\nBakgrunn og arbeid\n_START_PARAGRAPH_\nAnita Killi studerte grafisk design og illustrasjon ved Statens h\xc3\xa5ndverks- og kunstindustriskole (SHKS) i Oslo fra 1988 til 1990 og animasjon ved H\xc3\xb8gskulen i Volda fra 1990 til 1992. Hun tok hovedoppgave i animasjon ved SHKS i 1996. Hun har ogs\xc3\xa5 hatt studieopphold i Estland._NEWLINE_Anita Killi har laget en rekke prisbel\xc3\xb8nte animasjonsfilmer, bant annet Tornehekken fra 2001, som er den norske filmen som fikk flest utenlandske priser i 2002. I tillegg til animerte kunstneriske kortfilmer, har hun ogs\xc3\xa5 laget animerte reklamefilmer og sekvenser i dokumentarfilmer og bedriftsfilmer. Hun har ogs\xc3\xa5 arbeidet med Gorm, trollungen p\xc3\xa5 Dovrefjell. I 2009 ble hun ferdig med tegnefilmen Sinna Mann. Den handler om familievold  og bygger p\xc3\xa5 Gro Dahles og Svein Nyhus' bildebok med samme navn. Filmen hadde fram til 2011 blitt vist p\xc3\xa5 nesten hundre filmfestivaler og vunnet over f\xc3\xb8rti priser. Det gjorde Anita Killi til den mest prisbel\xc3\xb8nte filmskaperen i hele verden i 2010._NEWLINE_Anita Killi har siden 1995 drevet animasjonsstudioet Trollfilm AS p\xc3\xa5 familieg\xc3\xa5rden Megarden p\xc3\xa5 Dovre. Teknikken i de st\xc3\xb8rste filmene er en kombinasjon av  cut-out- og objektanimasjon i multiplan-teknikk, det vil si tegnefilm filmet i flere plan."